טקס סגירת הגבול בין הודו לפקיסטן

250px|ממוזער|טקס סגירת הגבול - חייל הודי מימין, וחייל פקיסטני משמאל
250px|ממוזער|שיא הטקס - הסרת הדגלים מהתורן לקול תשואות הקהל
ממוזער|סרטון המציג את הטקס מהצד הפקיסטני, 2013
ממוזער|סרטון המציג את הטקס מהצד ההודי, 2013
**טקס סגירת הגבול בין הודו לפקיסטן** (נקרא גם **טקס סגירת גבול ואגה** או **טקס הטווסים**) הוא טקס צבאי המתרחש על בסיס יומי במעבר הגבול ואגה . במסגרת הטקס, דגלי הודו ופקיסטן מורדים מן התורן ושער הגבול נסגר עד למחרת היום. טקס זה מהווה אטרקציה תיירותית ומושך אליו אלפי צופים בכל יום.

## רקע
בין הודו לפקיסטן שורר שלום, אך ההיסטוריה העקובה מדם יצרה בין אזרחי המדינות תחושת עוינות וחשדנות. לימים, הוקם בכפר ואגה מעבר גבול בין המדינות השכנות, ועד שנת 1999, מעבר גבול זה היה היחיד הפתוח בין שתיהן. בשנת 1959 התקיים הטקס הראשון של סגירת הגבול, ובמרוצת השנים הוא הפך למפגן ראווה של גאווה לאומית.

## מהלך הטקס
בטקס משתתפים, באופן מתואם, חיילי המשמר ההודי וחיילי המשמר הפקיסטני. החיילים, שלראשם כובע דמוי זנב טווס או מניפה, מתאפיינים בגובה רב ובגמישות גפיים. החיילים ההודים לובשים מדים בצבע ירוק זית ועל ראשם כובע אדום, והחיילים הפקיסטנים לובשים מדים שחורים ועל ראשם כובע שחור. הטקס מתקיים מדי יום לפני השקיעה, ונמשך 45 דקות. בכל צד של הגבול קיימות טריבונות עליהן יושבים הצופים. בעוד בצד ההודי, גברים ונשים יושבים יחדיו, בצד הפקיסטני ישנה הפרדה בין המינים. הטריבונות יכולות להכיל אלפי אנשים, ולרוב הצד ההודי מלא עד אפס מקום בעוד הקהל בצד הפקיסטני דליל יותר. טקס זה נחשב לאטרקציה תיירותית בשני הצדדים, ובגבול ההודי יש אגף בטריבונה המיועד לתיירים בלבד.

הטקס מאופיין באווירה לוחמנית והצעדה בו מדמה ריקוד מלחמה  לקראת יציאה לקרב. הטקס מתחיל במפגן ראווה, עליו מנצחים כרוזים משני צידי הגבול בליווי תרועות חצוצרה. הכרוז בכל צד נותן את הפקודות לחיילי המשמר, ומשלהב את הקהל בקריאותיו בטון עולה ויורד. החיילים מבצעים תרגילי סדר הכוללים הנפות ידיים ורגליים, צעידה מהירה ורקיעת רגליים. ארשת פניהם חמורת סבר, ומחוות גופם משדרות תוקפנות כלפי הצד השני. לאורך כל הטקס, הקהל מריע וקורא קריאות עידוד וקריאות בעלות אופי פטריוטי (למשל: 'תחי פקיסטן!' ו'תחי הודו!'). שיא הטקס מתרחש כאשר חיילי שני הצדדים עומדים בשער הגבול זה מול זה, מורידים את הדגלים מהתורן, חייל הודי וחייל פקיסטני לוחצים יד ושניהם סוגרים את השער. עם סיום הטקס, פוצחים הצופים בשירה ובריקודים ומניפים את דגלי הלאום.

בשנת 2010, רשויות הודו ביקשו מרשויות פקיסטן לעדן את האגרסיביות הדומיננטית בטקס. פקיסטן תחילה סרבה, אך לאחר מספר חודשים הגיעה להסכמות עם הודו לפיהן מחוות האגרוף ישתנו, והמבטים התוקפניים בעת לחיצת היד יוחלפו בחיוך. כמו כן, באותה השנה, לאחר ארבעה עשורים, משמר הגבול ההודי החליט לשלב נשים בטקס. במהלך הטקס, חיילות משמר הגבול מבצעות תרגילי סדר, אך הן אינן מגיעות לכדי מפגש חזיתי עם החיילים הפקיסטנים.

בנובמבר 2014, לפחות 55 אנשים מצאו את מותם בפיגוע התאבדות שהתרחש סמוך למעבר הגבול  בצידו הפקיסטני. הפיגוע התרחש מיד בסיום הטקס, בעיירה הסמוכה לגבול ואגה. הטליבאן לקח אחריות על הפיגוע וטען כי ביצע פיגוע זה כתגובה למבצעים צבאיים נגד המורדים בגבול פקיסטן.

באפריל 2025 הודיעה הודו על סגירת המעבר בעקבות הפיגוע בפאהלגם.

## גלריית תמונות

קובץ:Pakistani Ranger.jpg|חייל פקיסטני
קובץ:Wagah border indian bsf.jpg|חיילים הודים
קובץ:Wagah border ceremony.2015 02.jpg|חיילות הודיות צועדות אל עבר השער
קובץ:Wagah border ceremony2.jpg|מפגן כוח בין החיילים הפקיסטנים לחיילים ההודים
קובץ:Guards at Wagah border crossing 02.jpg|חיילים הודים
קובץ:International border at Wagah - evening flag lowering ceremony.jpg|מבט מהטריבונה הפקיסטנית אל עבר הגבול
קובץ:Pakistani border rangers at Wagah border near Lahore 5.jpg|חיילים פקיסטנים
קובץ:Wagah border ceremony2015 03.jpg|חייל פקיסטני מוריד את הדגל מהתורן
קובץ:Wagah-border.jpg|חיילים הודים עומדים בשער הגבול
קובץ:WagahBorderPostintheIndoPakistaninternationalborder 01.jpg|חיילים הודים ופקיסטנים
קובץ:Guards at Wagah border crossing 01.jpg|חייל הודי
קובץ:Wagah border ceremony2015 01.jpg|חייל פקיסטני צועד עם חרב שלופה
קובץ:Wagah Border.2007 01.jpg|חיילים הודים צועדים אל עבר השער


## קישורים חיצוניים

*טקס סגירת הגבול בחגיגות יום הרפובליקה ההודי - ינואר, 2015 - באתר יוטיוב 
*טקס סגירת הגבול בין הודו לפקיסטן - נקודת מבט מהצד ההודי - באתר יוטיוב 
*טקס סגירת הגבול בין הודו לפקיסטן - נקודת מבט מהצד הפקיסטני - באתר יוטיוב 

## הערות שוליים

קטגוריה:צבא: טקסים וסמלים
קטגוריה:פקיסטן: צבא וביטחון
קטגוריה:הודו: צבא וביטחון
קטגוריה:הודו: תיירות
קטגוריה:פנג'אב
קטגוריה:גבול הודו–פקיסטן